Beurtkrag dalk ná Vrydag vir eers verby | Netwerk24
Deur William Horne 17 Oktober 2019 21:06
Op Eskom se mediakonferensie was van links: Jabu Mabuza (waarnemende uitvoerende hoof), Jan Oberholzer (bedryfshoof), Segomoco Scheppers (hoof van verspreiding), Bheki Nxumalo (hoof van opwekking), Bernard Magoro (stelselbestuurder). Foto: William Horne
So het Jabu Mabuza, waarnemende uitvoerende hoof en voorsitter van Eskom, Donderdagaand op ’n mediakonferensie by die O.R. Tambo-lughawe aan die Oos-Rand gesê.
Hy sê vordering is gemaak is om kragverskaffing te stabiliseer. Rugbyliefhebbers kan dus uitsien na ’n naweek van ononderbroke Wêreldbekerwedstryde.
Fase 1-beurtkrag sal wel van 09:00 tot 23:00 Vrydag toegepas word.
Mabuza het onvoorwaardelik om verskoning gevra aan Suid-Afrikaners, sakeondernemings en matriekleerlinge wie se eindeksamen deur die beurtkrag ontwrig is.
Hy sê die besluit om van Woensdag af beurtkrag toe te pas, is nie ligtelik geneem nie.
“As ons aangehou het om ons noodstelsels en reserwes te gebruik teen die koers wat ons van Saterdag af gedoen het, sou ons net die onvermydelike uitgestel het.
Rugbyliefhebbers kan dus uitsien na ’n naweek van ononderbroke Wêreldbekerwedstryde.
“Dit sou groter risiko’s meegebring het vir die nasionale kragnetwerk en moontlik hoër vlakke van beurtkrag, en dus groter skade vir die ekonomie.”
Eskom het Woensdag gesê ’n kombinasie van ketelbuislekkasies in vyf eenhede by drie van sy steenkoolkragstasies, asook ’n stukkende steenkoolvervoerband by Medupi, het tot ’n skielike en enorme tekort aan opwekkingsvermoë gelei.
Dié probleme het reeds Saterdag begin en Eskom het sy noodstelsels, naamlik sy diesel-opwekkers en pomp-opgaarskemas, ingespan om die tekorte aan te vul.
Teen Dinsdagaand het dit duidelik geword dat die noodstelsels nie verder die tekort sal kan aanvul nie. Die probleem met die vervoerband was groter as verwag.
Die beurtkrag was nie onvoorsien kragtens Eskom se somerplan nie, sê Mabuza.
Hierin is dit duidelik gestel dat indien meer as 10 500 MW se opwekkingsvermoë aan onbeplande onderbrekings verlore sou gaan, beurtkrag weer ’n moontlikheid sou word. “Ons het nog nooit belowe dat daar géén beurtkrag sal wees nie.”
Die stukkende vervoerband wat Medupi se 4 800 MW tot bykans ’n derde verminder het, sal wel nou vinniger as verwag herstel word.
Volgens Mabuza sal dit teen middel volgende week volledig herstel wees, in plaas van die aanvanklike raming van die einde van volgende week.
Meer diesel is ook op pad om te help om beurtkrag oor die naweek te vermy. Mabuza sê brandstof- en olie-maatskappye het beduidend gehelp deur om die aflewering van so ’n enorme hoeveelheid diesel te versnel.
Maar hoewel vooruitgang gemaak word, sê Mabuza die werk wat hulle nou doen, bly op die kort termyn gefokus.
Die enigste manier om die groot probleme by Eskom te takel, is groter opwekkingsvermoë en/of om drasties meer instandhoudingswerk te doen. Maar albei opsies verg baie geld, sê Mabuza.
“En in ons huidige powere fiskale posisie is dit onwaarskynlik, indien nie onmoontlik nie, om dit te doen.
“Die geïntegreerde hulpbronplan (IRP) wat môre (Vrydag) gepubliseer word, sal wel ons vermoë om langtermynprobleme op te los, aansienlik verbeter.”
Die IRP word Vrydag in dieStaatskoerant gepubliseer nadat die kabinet dit Woensdag goedgekeur het.